
«Caminant cap a Life (de com els arbres ens van salvar la vida)». Autoria i direcció escènica: Lali Álvarez. Interpretació: Sonia Espinosa, Clara Garcés, Alba Sáez, David Teixidó. Disseny de l’espai sonor: Pau Matas. Ajudantia de direcció: Jordi Casado Producció: Aina Juanet. Distribució i acompanyament: Àngels Queralt. Una coproducció del Grec 2020 Festival de Barcelona i Hui Basa. Grec en obert. Jardí Botànic, Barcelona. Del 8 al 9 de juliol.

_________________________________________________________
Una llavor suggerent

El col·lectiu Hui Basa, dirigit per Lali Álvarez, ataca de nou un projecte de militància. Després de celebrar la trobada intergeneracional («Mateix dia. Mateixa hora. Mateix lloc», al TNC) prova de sentir l'abraçada de la Natura. Els arbres han de salvar la humanitat; la Natura ha de fer veure a la Humanitat que està caient en un pendent que no podrà frenar. Efectivament, l’Agrupación Sr. Serrano ja deixaven ben clar a «Katastrophe» que els humans no hem de patir per la Terra, perquè aquesta continuarà voltant molt temps després que hagi desaparegut la civilització. Life, enclotat entre la sorra i l’ombra de la vergonya humana (tots hi estem vinculats, diu el noi despullat que canta a la fragilitat), és una llavor fèrtil i silenciosa que reclama un esclat de lucidesa al Primer Món. En aquest viatge breu (han tingut molt poc temps d'assaig però com que tenien molt material l'han sabut estructurar amb eficàcia) es convida a un viatge introspectiu de cada espectador, però que transita en grup. El passeig es fa en quasi en silenci, aclaparats per la magnitud de la denúncia i les acotacions puntuals dels intèrprets, que esperen el públic entre els arbres.

La dramaturga i directora confessa que té por del futur de la Humanitat, sobretot ara amb el canvi climàtic i la Covid-19. No és el primer cop que denuncia l'angúnia de la violència humana (ja ho va fer a «The tzpar (l'espera)». Però ara, en comptes de fer passar els espectadors com refugiats enmig d'una guerra els deixa més lliures que es confrontin amb la realitat pròpia i la d'aquestes víctimes de la depredació humana: “Ara que ja sabem què és viure confinats, què deu ser viure quan et treuen de casa teva. I no tens aigua corrent per a res. I t’obliguen a desplaçar-te per sobreviure”, s'exclama en un dels quadres amb la Barcelona postolímpica ufanosa, als peus. Álvarez torna a prendre una víctima com a exemple amb Berta Cáceres, que dóna peu al darrer quadre. Glaça el cor posar-se a la seva pell. El personatge de Berta Cáceres reivindica el seu dret a no moure’s d'on viu. Des d'un testimoni real, com el de «Ragazzo» o els de «Barcelona (contra la paret)» s'ensenya la crueltat impune que pateixen els més exclosos de la societat dominant.

Tots els clams esgoten l’oxigen abans de cloure’s sota d’una màscara antigàs. Terrible tragèdia encapsulada. Dèiem que les amenaces a Berta Cáceres eren el darrer quadre, però en realitat era el penúltim. La Natura (i el teatre que vol ser encoratjador) sempre dóna una última opció i deixa que l’esperit de l’últim arbre viu (metàfora de Natura que prova de conviure amb la Humanitat) insisteixi “sóc l’esquerda”. Tota muntanya i tot imperi s’esberla per una esquerda. I és en aquesta obertura que les llavors troben espai per revifar amb una nova vida. Tots els parts són durs i tenen un grau de risc però la recompensa és sempre un bri d’esperança.

Jordi Bordes, Recomana, 9 juliol 2020

